Projektas

VALSTYBINĖ ENERGETIKOS REGULIAVIMO TARYBA

NUTARIMAS

DĖL KIETOJO BIOKURO KOKYBĖS REIKALAVIMŲ KONTROLĖS TVARKOS APRAŠO PATVIRTINIMO

2022 m. rugpjūčio d. Nr. O3E-

Vilnius

Vadovaudamasi Lietuvos Respublikos energetikos įstatymo 8 straipsnio 11 dalies 26 punktu, Lietuvos Respublikos energijos išteklių rinkos įstatymo 18 straipsnio 2 dalimi, 28 straipsnio 1 dalimi, Kietojo biokuro apskaitos taisyklių, patvirtintų Lietuvos Respublikos energetikos ministro 2013 m. rugsėjo 20 d. įsakymu Nr. 1-185 „Dėl Kietojo biokuro apskaitos taisyklių patvirtinimo“, 68 punktu ir atsižvelgdama į Valstybinės energetikos reguliavimo tarybos (toliau ‒ Taryba) Techninės priežiūros departamento Koordinavimo ir analizės skyriaus 2022 m. d. pažymą Nr. O5E- „Dėl Kietojo biokuro kokybės reikalavimų kontrolės tvarkos aprašo patvirtinimo“, Taryba n u t a r i a:

Patvirtinti Kietojo biokuro kokybės reikalavimų kontrolės tvarkos aprašą (pridedama).

Tarybos pirmininkas

PATVIRTINTA

Valstybinės energetikos reguliavimo tarybos

2022 m. rugpjūčio d. nutarimu Nr. O3E-

KIETOJO BIOKURO KOKYBĖS REIKALAVIMŲ KONTROLĖS TVARKOS APRAŠAS

I SKYRIUS

BENDROSIOS NUOSTATOS

1. Kietojo biokuro kokybės reikalavimų kontrolės tvarkos aprašas (toliau – Aprašas) reglamentuoja Valstybinės energetikos reguliavimo tarybos (toliau – Taryba) veiklą, atliekant kietojo biokuro (toliau – Biokuras), įsigyto energijos išteklių biržoje arba pagal dvišales sutartis, sudaromas ne biržoje ir Biokuro pardavėjo (toliau – Pardavėjas) pristatyto Biokuro pirkėjui (toliau – Pirkėjas) kokybės ir apskaitos kontrolę.

2. Aprašas taikomas Tarybai, Biokuro rinkos energijos išteklių dalyviams (Pirkėjams, kurie šilumos energiją gamina ir patiekia į centralizuoto šilumos tiekimo sistemą (šilumos tiekėjai, nepriklausomi šilumos gamintojai) ir Tarybos pasitelktiems specialistams ir (ar) ekspertams bei akredituotoms tyrimų laboratorijoms, kurios yra akredituotos pagal galiojančius standartus.

3. Apraše vartojamos sąvokos suprantamos taip, kaip jos apibrėžtos Lietuvos Respublikos energetikos įstatyme, Lietuvos Respublikos energijos išteklių rinkos įstatyme, Lietuvos Respublikos šilumos ūkio įstatyme, Centralizuotos prekybos biokuru taisyklėse, patvirtintose Lietuvos Respublikos energetikos ministro 2012 m. rugsėjo 20 d. įsakymu Nr. 1-182 „Dėl centralizuotos prekybos biokuru taisyklių patvirtinimo“, Kietojo biokuro apskaitos taisyklėse, patvirtintose Lietuvos Respublikos energetikos ministro 2013 m. rugsėjo 20 d. įsakymu Nr. 1-185 „Dėl kietojo biokuro apskaitos taisyklių patvirtinimo“ (toliau – Taisyklės) ir kituose teisės aktuose.

II SKYRIUS

KIETOJO BIOKURO KOKYBĖS PATIKRINIMŲ TVARKA

4. Neplaniniai Biokuro kokybės patikrinimai atliekami vadovaujantis Tarybos pirmininko ar jo įgalioto asmens priimtu įsakymu dėl neplaninio patikrinimo atlikimo. Tarybos pirmininkas ar jo įgaliotas asmuo įsakymą dėl neplaninio patikrinimo atlikimo priima gavęs Tarybos darbuotojo motyvuotą tarnybinį pranešimą dėl neplaninio patikrinimo atlikimo. Įsakyme nurodomas tikrinamo Pirkėjo, jeigu patikrinimui reikalinga ir Pardavėjo, duomenys (juridinio asmens pavadinimas, kodas, adresas, fizinio asmens vardas, pavardė, gimimo data, adresas korespondencijai), patikrinimo komisijos vadovo ir narių pareigos, vardas ir pavardė, patikrinimo tikslas, Tarybos pasitelkti specialistai ir (ar) ekspertai, jų pareigos, vardai ir pavardės, patikrinimo pradžios ir pabaigos laikas, preliminarus dokumentų sąrašas (jeigu tokių dokumentų yra), kuriuos Pirkėjas, jeigu patikrinimui reikalinga, turi pateikti patikrinimo komisijai.

5. Taryba gali neplaninį Pardavėjo parduoto ir Pirkėjo nupirkto Biokuro kokybės patikrinimą vykdyti pasitelkdama specialistus ir (ar) ekspertus įmonės, kuri ims ėminius pagal Lietuvos standartą LST EN ISO 18135 „Kietasis biokuras. Ėminių ėmimas“ ir ėminių paruošimo pagal Lietuvos standartą LST EN ISO14780 „Kietasis biokuras. Ėminių paruošimas“ srityse.

6. Taryba, siekdama nustatyti Biokuro kokybę, kartu su Aprašo 4 punkte nurodytais atstovais gali atlikti neplaninius patikrinimus šiais atvejais:

6.1. kai energijos išteklių biržos operatorius:

6.1.1. informuoja Tarybą, kad Energijos išteklių biržos duomenų valdymo sistemoje (toliau – Sistema) atlikę rinkos dalyvių pateiktų duomenų rizikos vertinimą pagal energijos išteklių biržos operatoriaus statistinius duomenis ar kitą fiksuotą informaciją kyla pagrįstų abejonių dėl sandorio šalių sutartos biokuro kokybės;

6.1.2. informuoja Tarybą, kad biokuro rinkos dalyviai galimai netinkamai atlieka biokuro kokybės patikrinimo procedūras;

6.1.3. informuoja Tarybą, kad susiję asmenys Pardavėjas ir Pirkėjas įsigijo daugiau kaip 50 proc. metinio biokuro kiekio, nurodyto Lietuvos Respublikos energijos išteklių rinkos įstatymo 13 straipsnio 2 dalies 3 punkte. Susiję asmenys suprantami taip kaip jie apibrėžti Lietuvos Respublikos pelno mokesčio įstatyme.

6.2. kai gautas skundas ar pranešimas;

6.3. siekiant įsitikinti, kad buvo pašalinti ankstesnio patikrinimo metu nustatyti teisės aktų pažeidimai ir įgyvendinti priimti sprendimai;

6.4. kai Tarybos specialistams atlikus turimų duomenų analizę ar vertinimą nustatoma, kad yra poreikis atlikti tyrimą.

7. Neplaninis Biokuro kokybės patikrinimas atliekamas iš anksto neinformavus Biokuro rinkos dalyvių.

8. Taryba kartu su Aprašo 4 punkte nurodytais atstovais neplaninį patikrinimą turi teisę atlikti:

8.1. Pardavėjo Biokuro pristatymo (iškrovimo) Pirkėjui metu;

8.2. Pirkėjo (juridinio asmens) patalpoje ir (ar) teritorijoje.

9. Biokuro Pirkėjai, kurie atitinka Aprašo 6.1.3 papunktyje nustatytą kriterijų, gauna Tarybos įpareigojimą Sistemoje ar kitu įpareigojime nurodytu būdu deklaruoti planuojamą Biokuro pristatymo (iškrovimo) laiką ne vėliau kaip prieš 24 val., nurodant 2 val. intervalu iki atitikimo Aprašo 6.1.3 papunktyje nurodytam kriterijui išnykimo. Apie aplinkybių dėl kurių atsiradimo Biokuro Pirkėjas nebeatitinka Aprašo 6.1.3 papunktyje nurodyto kriterijaus atsiradimą Biokuro Pirkėjas informuoja Tarybą raštu kartu pateikdamas tai patvirtinančius dokumentus. Aprašo 6.1-6.4 papunkčiuose nustatytais atvejais, išskyrus atvejį, kai Biokuro Pirkėjas atitinka Aprašo 6.1.3 papunktyje nurodytą kriterijų, Taryba turi teisę įpareigoti Biokuro Pirkėją Sistemoje ar kitu įpareigojime nurodytu būdu tris mėnesius deklaruoti pristatomo Biokuro datą ir laiką ne vėliau kaip prieš 24 valandas, nurodant 2 valandų intervalu iki planuojamo Biokuro pristatymo (iškrovimo) su galimybe pratęsti deklaravimo terminą trims mėnesiams.

10. Tarybos darbuotojas įvertina energijos išteklių biržos operatoriaus Aprašo 6.1 punkte pateiktą informaciją ar informaciją pagal Aprašo 6.2-6.4 punktus ir prieš vykdamas į patikrinimą Sistemoje ar duomenų registre pasirenka Biokuro pristatymo (iškrovimo) datą ir laiką.

11. Tarybos darbuotojas, atvykęs į Aprašo 8 punkte nurodytą vietą, privalo prisistatyti, pristatyti kartu dalyvaujančius specialistus ir (ar) ekspertus Pardavėjui (jeigu dalyvauja), Pirkėjui arba jų atstovui pateikti valstybės tarnautojo pažymėjimą ir Tarybos pirmininko ar jo įgalioto asmens įsakymo dėl neplaninio patikrinimo atlikimo elektroninį nuorašą. Tarybos darbuotojai, atlikdami patikrinimą, turi teisę:

11.1. pagal Energetikos įstatymo ir kitų įstatymų bei kitų teisės aktų nustatytas sąlygas ir procedūras gauti su patikrinimo tikslais susijusią ir visą patikrinimui atlikti būtiną bei reikalingą informaciją, duomenis, dokumentus (neatsižvelgiant į tai, kokioje laikmenoje jie saugomi), jų kopijas ir išrašus;

11.2. gauti su patikrinimo tikslais susijusius žodinius ir rašytinius paaiškinimus iš asmenų, susijusių su tikrinamos energetikos įmonės veikla, reikalauti, kad jie atvyktų į Tarybos patalpas duoti paaiškinimų;

11.3. naudoti su patikrinimo tikslais susijusią Tarybos turimą informaciją, įskaitant ir informaciją, gautą kitų patikrinimų metu;

11.4. nekliudomai įeiti į energetikos įmonių ir kitų juridinių asmenų naudojamas patalpas ar teritoriją ir atlikti patikrinimo veiksmus juridinių asmenų darbo metu, o ne darbo laiku – jeigu yra pagrįstų įtarimų, kad pažeidžiami įstatymai, šiuos veiksmus atlikti dalyvaujant juridinio asmens atstovui, patalpų, teritorijos savininkui ar jo įgaliotam atstovui. Į kitų juridinių asmenų naudojamas patalpas ar teritoriją patikrinimo komisijos vadovas ir nariai, gali patekti tik pateikę teismo išduotą leidimą arba gavę juridinio asmens sutikimą;

11.5. naudotis ir kitomis Energetikos įstatymo 241 straipsnyje ir kituose teisės aktuose nurodytomis teisėmis;

11.6. esant galimybei, to paties neplaninio patikrinimo metu paimti kelis ėminius skirtus nustatyti skirtingais laikotarpiais Pirkėjo įsigyto Biokuro kokybę.

12. Aprašo 8.1 ir 8.2 papunkčiuose nurodytoje vietoje neplaninio patikrinimo metu atliekamas dokumentų, susijusių su transportuojamu (pristatomu) ir (ar) sandėliuojamu Biokuru, vertinimas:

12.1. dokumentų, susijusių su Pardavėjo pristatytu ir (ar) Pirkėjo priimtu (sandėliuojamu) Biokuru, vertinimas ir aktualių dokumentų kopijų paėmimas;

12.2. Tarybos pasitelkti specialistai ir (ar) ekspertai, paima Biokuro ėminius ir pristato į akredituotą tyrimų laboratoriją, siekdami nustatyti ar Pirkėjo įsigytas Biokuras atitinka kietojo biokuro kokybės reikalavimų, patvirtintų Lietuvos Respublikos energetikos ministro 2017 m. gruodžio 6 d. įsakymu Nr. 1-310 „Dėl Kietojo biokuro kokybės reikalavimų patvirtinimo‘‘ 5 priede įvardintuose Lietuvos standartuose nurodytus kokybės rodiklius. Imamas vienas ėminys iš į Aprašo 8 punkte nurodytą vietą pristatyto Biokuro. Paėmus ėminį, kiekviena suinteresuota šalis (Pirkėjas, Pardavėjas (jeigu dalyvauja) ir Tarybos atstovai (Tarybos pasitelkti specialistai ir (ar) ekspertai) gauna po vieną jungtinį ėminį.

12.3. surašomas kietojo biokuro kokybės reikalavimų kontrolės faktinių aplinkybių patikrinimo / konstatavimo iš sandėliavimo vietos aktas (Kietojo biokuro kokybės reikalavimų kontrolės tvarkos aprašo priedas). Aktų surašoma tiek egzempliorių, kad po vieną tektų Tarybai, ir kitiems patikrinimo metu dalyvavusiems asmenims.

13. Tarybos darbuotojas, atlikęs neplaninį patikrinimą, jeigu Biokuras nebuvo pristatytas į Aprašo 8 punkte nurodytą vietą arba gavęs akredituotos tyrimų laboratorijos Biokuro ėminio tyrimo protokolą, bei nustatęs, kad Pardavėjas pristatė Pirkėjui Biokurą, kurio kokybės rodikliai atitinka arba neatitinka kietojo biokuro kokybės reikalavimų, patvirtintų Lietuvos Respublikos energetikos ministro 2017 m. gruodžio 6 d. įsakymu Nr. 1-310 „Dėl Kietojo biokuro kokybės reikalavimų patvirtinimo“ 5 priede įvardintuose Lietuvos standartuose, vadovaudamasis Tarybos darbo reglamento nustatyta tvarka, surašo pažymą ir nutarimo projektą, kuriuos teikia Tarybos posėdžiui. Dėl nustatytų pažeidimų ir galimo sankcijų inicijavimo sprendimus priima Taryba.

III SKYRIUS

BAIGIAMOSIOS NUOSTATOS

14. Už Aprašo 12.2 punkte nurodytų atliktų neplaninių patikrinimų metu specialistų ir (ar) ekspertų paimtų Biokuro ėminių ištyrimą akredituotoje tyrimų laboratorijoje ir tyrimo protokolo parengimą sumoka Taryba.

15. Apraše nurodyti dokumentai saugomi Lietuvos Respublikos dokumentų ir archyvų įstatymo nustatyta tvarka. Apraše nurodytų asmenų asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos teisės aktuose nustatyta tvarka.

16. Tarybos sprendimai gali būti apskundžiami Lietuvos Respublikos administracinių bylų teisenos įstatyme nustatyta tvarka.

———————————

Kietojo biokuro kokybės reikalavimų kontrolės tvarkos aprašo

priedas

VALSTYBINĖ ENERGETIKOS REGULIAVIMO TARYBA

KIETOJO BIOKURO KOKYBĖS REIKALAVIMŲ KONTROLĖS FAKTINIŲ APLINKYBIŲ PATIKRINIMO / KONSTATAVIMO IŠ PIRKĖJO SANDĖLIUOJAMOS VIETOS AKTAS

20 __ m. ___________ d. Nr. _____

__________________________

(sudarymo vieta)

(Tikrinamo Pirkėjo juridinio asmens pavadinimas, kodas, atstovo pareigos, vardas, pavardė; fizinio asmens vardas, pavardė, gimimo data)

Mes,	,

(Valstybinės energetikos reguliavimo tarybos įgalioto darbuotojo pareigos, vardas, pavardė)

ir

(įmonės pavadinimas, specialistų ir (ar) ekspertų pareigos, vardas, pavardė)

(biokuro patikrinimo vietos adresas arba koordinatės, objekto pavadinimas)

1. Tarybos pasitelkti specialistai ir (ar) ekspertai paėmė / nepaėmė (kas nereikalinga išbraukti) iš Pirkėjo sandėliuojamos vietos Biokuro ėminius, kuriuos pristatys į akredituotą tyrimų laboratoriją.

2. Kita:

Valstybinės energetikos reguliavimo tarybos darbuotojai

__________________________	__________________________

(parašas)	(pareigos, vardas, pavardė)

__________________________	___________________________

(parašas)	(pareigos, vardas, pavardė)

Tarybos pasitelkti specialistai ir (ar) ekspertai

__________________________	___________________________

(parašas)	(pareigos, vardas, pavardė)

__________________________	___________________________

(parašas)	(pareigos, vardas, pavardė)

Pardavėjo atstovas __________________________ ___________________________

(parašas)	(pareigos, vardas, pavardė)

Pirkėjo atstovas _________________________	_________________________________	___________________________

(parašas)	(pareigos, vardas, pavardė)

____________